KIRJALLINEN KYSYMYS E-2390/02 esittäjä(t): Kathleen Van Brempt (PSE) komissiolle. Tutkimus iäkkäistä kuljettajista.



Virallinen lehti nro 028 E , 06/02/2003 s. 0230 - 0231



KIRJALLINEN KYSYMYS E-2390/02 esittäjä(t): Kathleen Van Brempt (PSE) komissiolle (2. elokuuta 2002) Aihe: Tutkimus iäkkäistä kuljettajista EU:ssa on parhaillaan menossa Agile-hanke, jossa tutkitaan iän vaikutusta ajokykyyn. Tutkimuksen on tarkoitus valmistua vuoteen 2005 mennessä. Siinä selvitetään iäkkäiden kuljettajien kognitiivisia ja fyysisiä vaikeuksia, näiden vaikutuksia heidän ajokäyttäytymiseensä sekä onnettomuustyyppejä, joissa he ovat osallisina. Onko komissio tietoinen tästä tutkimuksesta? Jos on, mikä on tutkimuksen tarkoitus? Aikooko komissio liittää ajokortteihin ikärajoituksia? Eikö komissio ole sillä kannalla, että tällaiset tutkimukset leimaavat kielteisesti iäkkäitä ihmisiä? Eikö tämä tutkimus hyödytä ennen kaikkea vakuutusalaa, joka mielellään erottelee kuljettajia, kuten esimerkiksi Belgian jäsenvaltiossa toiminnassa olevan ja yhteisön hiljattain kieltämän bonus-malus-järjestelmän yhteydessä? Philippe Busquinin komission puolesta antama vastaus (23. syyskuuta 2002) AGILE (QLRT-CT-2002-00118) on CERTHin (National Center for Research and Technology Hellas) HITin (Hellenic Institute of Transport) toteuttama ja komission yhteisrahoittama tutkimushanke, joka kuuluu tutkimuksen ja teknologian kehittämisen viidennen puiteohjelman erityisohjelman Elämänlaatu ja luonnonvarojen hoitaminen aihealueeseen Ikääntyvä väestö ja toimintakyvyn rajoitukset. Hanke käynnistyi huhtikuussa 2002, ja sen tulokset ovat saatavilla kolmen vuoden kuluessa. Hankkeen tavoitteena on kehittää ikääntyneitä varten uusia koulutukseen, tiedotukseen, neuvontaan ja ajokyvyn testaukseen liittyviä arviointi- ja tukimenetelmiä. Menetelmillä on tarkoitus arvioida ikääntyneiden fyysiset, kognitiiviset ja behavioristiset kyvyt ja vuorovaikutustaidot. Lopullisena tavoitteena on tasapuolinen, kattava, kustannustehokas, standardisoitu ja koko Euroopan yhteinen ikääntyneiden kuljettajien arviointimenettely. Vanhemmat kuljettajat ovat yliedustettuina tietyntyyppisissä onnettomuuksissa (esim. kääntyminen vasemmalle T-risteyksessä, kaistanvaihto, liittyminen ja paikoituksesta lähtö). AGILE-hankkeella on kaksi keskeistä tavoitetta: a) tuottaa tarvittava tietämys, jonka pohjalta voidaan kehittää kansalliset toimintaperiaatteet ikääntyneiden ajokykytodistusten myöntämistä varten; b) auttaa ikääntyneitä pitämään yllä ajokykyään mahdollisimman kauan, koska suurempi liikkuvuus johtaa suurempaan hyvinvointiin. Komissio ei aio asettaa ajokortin haltijoille yläikärajaa. Komission mielestä tämänkaltainen tutkimushanke ei leimaa kielteisesti ikääntyneitä. Päinvastoin: hankkeessa kehitetään koulutus- ja neuvontakursseja, jotta ikääntyneitä voitaisiin auttaa voittamaan ajo-ongelmansa, ja menetelmiä, joilla torjutaan vallitsevia kielteisiä näkemyksiä ikääntyneistä ajajista. Hankkeen avulla voidaan parantaa yleisön tietämystä ja ikääntyneiden ajokykyjen hyväksyttävyyttä. On syytä painottaa, että hankkeessa kehitettävillä arviointimenetelmillä ei luoda uutta estettä ikääntyneille kuljettajille, vaan useimpien osalta yksinkertaistetaan ja järkeistetään tällä hetkellä käytettävää arviointimenettelyä. Hanke auttaa löytämään sopivia menetelmiä ja apuvälineitä, joiden avulla ikääntyneet voivat turvallisesti jatkaa ajamista. Tutkimushanketta ei ole suunniteltu hyödyttämään vakuutusyhtiöitä. Tutkimuksen tarkoitus huomioon ottaen ei ole odotettavaa, että sen tuloksia käytetään syrjintään kuljettajien välillä.